
Éhezés indukálta tanult reakciók vizsgálata C. elegans-on

Bevezetés:
Az éhezés minden élőlény ősi félelme, azonban az, hogy tanult reakciók ebben mekkora szerepet játszanak, jórészt ismeretlen. A kérdés vizsgálatára tökéletes modellorganizmus a Caenorhabditis elegans fonálféreg teljesen feltérképezett konnektómjával és egyszerűen monitorozható viselkedésével. Korábbi 2021-es TDK konferencián bemutattam, hogy a C. elegans éhezéshez társított olfaktoros ingerekre kialakult tanult viselkedése hátterében nem adaptáció és habituáció, hanem averzív asszociatív tanulás áll.
Célkitűzés:
Célom a tanult viselkedéses és fiziológiás reakciókat meghatározó neurális és metabolikus mechanizmusok feltárása, illetve a WormLab automatizált viselkedéselemző szoftver beállítása.
Módszerek:
Kemotaxis tesztekkel igazolom az éhezéssel társított, eredetileg vonzó benzaldehid illatra kialakuló attrakció csökkenést. „Csíkhúzós” teszttel vizsgálom az állatok averzív viselkedését. A viselkedés analízisére WormLab szoftvert, a sejtszintű stresszválaszok indukciójának monitorozására GFP transzgén állatokat alkalmazok.
Eredmények:
Eredményeim szerint a glutamáterg jelátvitelben szerepet játszó eat-4 mutáns törzs – feltehetően krónikus alultápláltsága miatt – csökkent reakcióképességet mutatott a benzaldehid illatára. A hosszútávú memóriát kialakító crh-1, az éhezésre érzékeny FOXO ortológ daf-16 és rezisztens daf-2 inzulin receptor mutáns törzsek vizsgálata folyamatban van. Egyedi állatok széleskörű vizsgálatához a kísérleti körülményeket és a WormLab szoftvert optimalizáltam.
Következtetések:
A WormLab szoftver beállítása lehetővé teszi a laboratóriumunkban a viselkedés populáció szintű, automatizált elemzését. Kísérleteim hozzájárulnak az éhezés indukálta tanult reakciókat meghatározó evolúciósan konzervált mechanizmusok tisztázásához.



